Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 1180/11/5511	Žilina, 21.9.2012
EEČ : 2-43-394-2012

U Z N E S E N I E

Trestná vec:	obvinený XXXXX a spol. 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Ako konatelia spoločnosti XXXXX, s.r.o. so sídlom XXXXX, IČO XXXXX, boli ako zamestnávatelia povinní zabezpečiť riadne platenie poistného na nemocenské poistenie, starobné poistenie, invalidné poistenie a poistenie v nezamestnanosti, pričom v období od februára 2011 do októbra 2011 riadne odovzdali na Sociálnej poisťovni, pobočka XXXXX, XXXXX, mesačné výkazy poistného, na základe ktorých vykonali zrážku zo mzdy zamestnancov v celkovej výške 676,45 €, avšak splatné poistné vybrané na podklade zákona zadržali a neodviedli, čím za toto obdobie  spôsobili dlh na poistnom voči Sociálnej poisťovni vo výške 676,45 €

lebo zanikla trestnosť činu
Odôvodnenie:
Vyšetrovateľ OR PZ OKP OEK Žilna uznesením sp. zn. ČVS:ORP-1426/3-OEK-ZA-2011 zo dňa 20.07.2012 podľa § 206 ods. 1 Tr. por. vzniesol obvinenie XXXXX a XXXXX pre prečin neodvedenia dane a poistného podľa § 277 ods. 1 Tr. zák. na vyššie uvedenom skutkovom základe. 

Po skončení vyšetrovania predložil vyšetrovateľ vyšetrovací spis tunajšej prokuratúre. Z vyšetrovacieho spisu vyplýva, že obvinený XXXXX dňa 04.09.2012, tj. na druhý deň po preštudovaní spisu uhradil z neodvedeného poistného sumu 339,- €. Obvinený XXXXX sa na preštudovanie spisu, nariadené vyšetrovateľom, nedostavil. Dostavil sa na tunajšiu prokuratúru dňa 21.09.2012 s tým, že by chcel preštudovať spis, pričom v pôvodnom preštudovaní spisu mu bránili závažné pracovné prekážky. Preto bolo obvinenému XXXXX umožnené preštudovať vyšetrovací spis. Následne obvinený XXXXX v ten istý deň doniesol príjmový pokladničný doklad, ktorým preukázal zaplatenie zvyšnej sumy neodvedeného poistného Sociálnej poisťovni vo výške 337,45 €.

Podľa § 215 ods.1 písm. h) Tr. por. prokurátor zastaví trestné stíhanie, ak trestnosť činu zanikla. 

Podľa §  86 písm. e) Tr. zák. trestnosť trestného činu neodvedenia dane a poistného podľa § 277 Tr. zák. zaniká, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Z vyššie uvedených okolností teda vyplýva, že obvinení využili ustanovenie o účinnej ľútosti, a poistné dodatočne zaplatili. 

	Keďže v označenej veci trestnosť zločinu neodvedenia dane a poistného podľa § 277 ods.1, ods. 2 písm. b) Tr. zák. zanikla z dôvodu využitia ustanovenia o účinnej ľútosti podľa § 86 písm. e) Tr. zák., rozhodol som tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Pekara
prokurátor